MNB azonosító: **R19**

**MÓDSZERTANI SEGÉDLET**

**Nem pénzügyi vállalatok tájékoztató mérlegadatai**

# I. Általános tudnivalók

### Az adatszolgáltatásban szerepeltetendő adatok

Az adatszolgáltatás előzetes - évközi negyedéves, illetve év végi – magyar számviteli előírások szerinti mérlegadatokra vonatkozik. Amennyiben az adatszolgáltató IFRS-ek szerinti éves egyedi beszámolót készít, akkor az adatszolgáltatást ezen előírások szerinti mérlegadatok alapján kell kitölteni.

Az adatszolgáltatást az éves beszámoló végleges adatai alapján nem kell megismételni.

A jelentést negyedévente kell elkészíteni, és a tárgy időszakot követő hónap 30. napjáig EBEAD-on beküldeni annak a negyedévnek a megjelölésével, mint vonatkozási időponttal, amelyről a jelentés készül (pl. a 2017.I. negyedévéről szóló jelentés vonatkozási ideje 2017N1).

1. **Az adatok számbavétele**

Az adatokat a tárgynegyedév - ami megegyezik a naptári negyedévvel - utolsó napjára vonatkozóan kell megadni millió forintban, egész számra kerekítve. Az eltérő üzleti évet választó adatszolgáltatónak is a naptári negyedévet kell tárgynegyedévnek venni. Azok az eltérő üzleti évet választó jelentők, akiknél a fordulónap nem esik egybe a naptári negyedév végével, szintén a naptári negyedév végére vonatkozó állományi adatokat kell, hogy szerepeltessék az adatszolgáltatásban. Az eredményben az üzleti év kezdetétől a tárgynegyedév végéig felhalmozott összeget kell jelenteni. (Például a február 28-i mérleg fordulónappal rendelkező adatszolgáltató első negyedévről szóló adatszolgáltatásában csak a márciusi eredmény szerepelhet.)

A bekért mérlegadatok az adatszolgáltató saját, nem konszolidált, összesített (nem csak külfölddel szemben fennálló), külföldi fióktelepekkel együttes és hazai fizetőeszközben kifejezett (átszámított) tételei. A valutában, devizában fennálló tételek forintra történő átszámítása az adatszolgáltató által használt árfolyamok segítségével, ennek hiányában MNB középárfolyamon történhet.

# II. A tábla kitöltésével kapcsolatos részletes tudnivalók

**TAJ tábla**

Általános, nem konszolidált, külföldi fióktelepekkel együttes mérlegadatok (millió Ft-ban)

01. sor: A Befektetett pénzügyi eszközök összesen az adatszolgáltató tulajdonában lévő, tartósan (egy éven túl) használni szándékozott pénzügyi eszközöket tartalmazza. Ide tartoznak a tartós befektetésnek számító részesedések, adott kölcsönök, értékpapírok, bankbetétek, illetve egyéb hosszú lejáratú követelések. A befektetett pénzügyi eszközöket könyv szerinti nettó (értékhelyesbítéssel, értékelési különbözettel vagy értékvesztéssel korrigált) értéken kell megadni. Ebből ki kell emelni a 02. sorban a tartós részesedéseket és a 03. sorban a tartósan adott kölcsönöket. Ezek együttes értéke kisebb vagy egyenlő, mint a 01. sor összege.

02. sor: A befektetett pénzügyi eszközök között szereplő, az adatszolgáltató tulajdonában lévő részvények, egyéb részesedések könyv szerinti nettó (értékhelyesbítéssel, értékelési különbözettel vagy értékvesztéssel korrigált) értékét kell megadni.

03-04 és 9-10. sorok: Az adott kölcsönök alatt a befektetett pénzügyi eszközök és a követelések között szereplő, bármely belföldi vagy külföldi vállalati partnernek kölcsönadott pénzeszköz állományát kell érteni, ideértve a bármely részesedési viszonyban lévő vállalkozásokat, illetve az adatszolgáltató munkavállalóit is. Az adatokat mérleg szerinti nettó (értékvesztéssel csökkentett) értéken kell szerepeltetni az adatszolgáltatásban. Adott kölcsönnek számít az adatszolgáltatás szempontjából a vállalkozás által a belföldi és külföldi partnereknek nyújtott hitel, a belföldi és külföldi vállalatnál vezetett elszámolási számla pozitív egyenlege, a cash-pool konstrukcióból adódó, belföldi és külföldi vállalati partnerekkel szemben fennálló követelés állomány, a belföldi és külföldi partnerrel szemben fennálló pénzügyi lízing- és repó követelés, a részletre, a halasztott fizetéssel történt értékesítés miatti követelés is.

Nem kell szerepeltetni azonban az osztalékköveteléseket, a jegyzett tőke emeléséből, illetve leszállításából adódó követeléseket, az adott előlegeket és a vevőköveteléseket. A 04. és 10. sorban a külfölddel kapcsolatos részt kell kiemelni.

05. sor: A Követelések összesen az adatszolgáltató által forgóeszköznek minősített, azaz jellemzően éven belüli felhasználásra szolgáló pénzügyi eszközöket tartalmazza az értékpapírok és pénzeszközök kivételével. Ide tartoznak tehát a munkavállalókkal, az állami költségvetéssel vagy üzleti partnerekkel kapcsolatos, különféle szállítási, vállalkozási, szolgáltatási és egyéb szerződésekből jogszerűen eredő, pénzértékben kifejezett fizetési igények. A követeléseket könyv szerinti nettó (értékhelyesbítéssel, értékelési különbözettel vagy értékvesztéssel korrigált) értéken kell megadni. Ebből ki kell emelni a 06. sorban a követelésként elszámolt adott előlegeket, a 07. sorban az áruszállításból és szolgáltatásnyújtásból származó követeléseket és a 09. sorban a rövid lejáratra adott kölcsönöket. Ezek együttes értéke kisebb vagy egyenlő, mint a 05. sor összege.

06. sor: Követelésként elszámolt adott előlegként kell kimutatni azokat az ületi partnereknek adott előlegeket, amelyek nem szerepelnek a tárgyi eszközök, az immateriális javak vagy a készletek mérleg szerinti értékében, azaz az adatszolgáltató a beszámolójában a követelések között szerepelteti ezeket. Amennyiben a magyar számviteli szabályokat követi az adatszolgáltató, akkor ebben a sorban a szolgáltatásra adott előlegeket kell feltüntetni. Amennyiben a nemzetközi számviteli szabályok alapján készíti egyedi beszámolóját az adatszolgáltató, akkor valamennyi adott előleget ebben a sorban kell kimutatni.

07-08 és 18-19. sorok: Az áruszállításból és szolgáltatásnyújtásból származó követelések és kötelezettségek időszak végi állományát kell itt jelenteni, beleértve a bármely részesedési viszonyban lévő vállalkozásokkal szemben fennálló ilyen típusú követelések, illetve kötelezettségek állományát is. A 08 és 19. sorban a külfölddel kapcsolatos tételeket kell kiemelni. A követeléseket mérleg szerinti nettó (értékvesztéssel csökkentett) értéken kell jelenteni.

11. sor: Pénzeszközként a bankszámlák pozitív egyenlege, a bankbetétek és csekkek, illetve a pénztári készpénz állománya mutatható ki, könyv szerinti nettó értéken. Az értékpapírok és a vállalati partnernél vezetett elszámolási számlák, cash-pool számlák nem képezhetik részét a pénzeszközöknek.

12. sor: Az adatszolgáltató pénztári készpénz állományának adatait kell megadni ebben a sorban, kiemelve a 11. sorból. A pénzeszközökből nem tartoznak ide a számlák, bankbetétek és csekkek, csak a házipénztárban lévő forint és valuta készpénz. A valuta állományt a negyedév végén forintra átszámítva, a forint készpénzzel együtt, millióra kerekítve kell megadni.

13-16. sorok: A hátrasorolt, hosszú, illetve rövid lejáratú kötelezettségek tartalmát a saját tőkével összhangban kell meghatározni oly módon, hogy a saját tőkében foglalt tőkeelemek, tőkeinstrumentumok ne szerepeljenek a kötelezettségek között. Amennyiben az adatszolgáltató hátrasorolt kötelezettséget (13. sor) nem tud elkülöníteni, akkor valamennyi éven túli lejáratú kötelezettségét besorolhatja a hosszú lejáratú kötelezettségek közé (14. sor).

15. sor: A hosszú lejáratú kötelezettségek között szereplő bármely külföldi partnertől felvett hitel és kölcsön típusú tartozások együttes összegét kell szerepeltetni ezen a soron. Figyelembe kell venni a részesedési viszonyban lévő vállalkozásoktól felvett kölcsönöket is.

17. sor: A számviteli előírások szerinti tartalommal kell kitölteni ezt a sort, ideértve a részesedési viszonyban lévő vállalkozásokkal szembeni ilyen típusú kötelezettségeket is.

20-26. sorok: A számviteli törvény által definiált saját tőkét és annak részeit kell ezeken a sorokon szerepeltetni. Amennyiben az adatszolgáltató IFRS-ek szerinti éves beszámolót készít, akkor a saját tőke megfeleltetési tábla szerint kell a táblát kitölteni.

A Visszavásárolt saját részvény, részesedés névértéken (21.) soron a vállalat által visszavásárolt saját részvény, részesedés névértékét kell feltűntetni a részvény, részesedés értékesítéséig vagy bevonásának cégbírósági bejegyzéséig. A tájékoztató sort a vállalat által alkalmazott számviteli előírásoktól függetlenül ki kell tölteni.

Az évközi (előzetes) eredmény (25. sor) az üzletév első napjától a tárgynegyedév utolsó napjáig tartó időszak alatt felhalmozódott, tárgyidőszakra vonatkozó, eredményt terhelő adófizetési kötelezettséggel korrigált, de osztalékfizetéssel nem csökkentett eredmény. A jelentett eredményben − és így a számított saját tőkében is − az üzletévre vonatkozóan esetlegesen már megszavazott, vagy akár már (osztalékelőleg formájában) ki is fizetett osztaléknak, tulajdonosi jövedelemnek benne kell lennie. Amennyiben év közben, illetve az adatszolgáltatás határidejéig nem készül teljes körű zárás, az eredmény meghatározásánál becslést kell használni a pontosabb adatok megadása érdekében.

**MAFA tábla**

A tábla kitöltésére az összesítetten 250 millió forintot meghaladó értékesítési vagy beszerzési forgalmat lebonyolító adatszolgáltatók kötelezettek.

A táblában a nem-rezidens vállalkozások Magyarországon bejegyzett ÁFA-regisztrációin keresztül lebonyolított értékesítési és beszerzési forgalmat kell – termék és bérmunkadíj bontásban – (ÁFA-regisztrációs) partnerenként jelenteni. Bérmunka esetében a termékértékesítés a bruttó, azaz a bérmunkaanyagot is magában foglaló értéket jelenti, a beszerzés pedig a beérkezett bérmunkaanyagokat takarja. A bérmunkadíj a hozzáadott értéket, azaz a feldolgozási díjat és a saját tulajdonú beépített termék értékét is tartalmazza.

Ugyanitt kell jelenteni a mérlegben elszámolt értékesítést az EU-n kívüli országba történő kiszállítás esetében, ha a kiviteli vámokmányokat a cég a saját nevében állítja ki, de a kísérő számla a (cégcsoportba tartozó) nem-rezidens partner nevében került kiállításra a külföldi fél részére.

A nem-rezidens vállalkozások azonosítójaként és neveként az R01 adatszolgáltatásban jelentett azonosítót és nevet kell használni.

**KAFA tábla**

A tábla kitöltésére az összesítetten 250 millió forintot meghaladó értékesítési vagy beszerzési forgalmat lebonyolító adatszolgáltatók kötelezettek.

A táblában a rezidens vállalkozások külföldön bejegyzett ÁFA-regisztrációin keresztül nem-rezidens partnerekkel lebonyolított értékesítési és beszerzési forgalmat kell – termék és bérmunkadíj bontásban – (ÁFA-regisztrációs) partnerenként jelenteni.

Értékesítésként a Magyarországról induló, itt gyártott, vásárolt vagy raktározott, továbbá a passzív bérmunka ügylet keretében Magyarországról kiszállított alapanyagok segítségével külföldön előállított termékek nem-rezidens vevőknek külföldön történő értékesítését kell jelenteni.

Beszerzésként a nem-rezidens eladóktól külföldön beszerzett és Magyarországra behozott áruk, továbbá passzív bérmunka ügylet keretében külföldön beszerzett és Magyarországra be nem hozott, a feldolgozás során felhasznált áruk és a feldolgozónak fizetett bérmunkadíj összegét kell feltüntetni. A bérmunka díj a hozzáadott értéket, azaz a feldolgozási díjat és a nem-rezidens feldolgozó saját tulajdonában lévő beépített termékek értékét is tartalmazza.

Az országkódok listáját a 3. melléklet 4.2 pontja szerinti, az MNB honlapján közzétett technikai segédlet tartalmazza.

A táblák kitöltését segítő módszertani útmutatást, illetve a hibátlan beküldést elősegítő ellenőrzési szabályokat a 3. melléklet 9., illetve 5. pontja szerinti, az MNB honlapján közzétett technikai segédlet tartalmazza.